Зэныбжьэгъугъэм лъэпкъ зэхэгъэж иIэкъым
Дунейпсо Арткомитетым иджыблагъэ иригъэкIуэкIащ «Таланты Евразии — 2017» япэ зэпеуэр. Абы хэтащ Къэбэрдей-Балъкъэр, Абхъаз, Адыгэ, Дагъыстэн, Осетие Ищхъэрэ — Алание, Шэшэн, Ингуш республикэхэм, Ставрополь, Краснодар крайхэм, Афганистаным, Армением, Индонезием, Москва къалэм щыщ къэфакIуэхэр, уэрэджыIакIуэхэр, макъамэ Iэмэпсымэхэм еуэхэр.
ИлъэсыщIэм и япэ махуэхэм ирагъэкIуэкIа зэпеуэр республикэм и щэнхабзэ, гъуазджэ, жылагъуэ гъащIэр егъэфIэкIуэнымкIэ мыхьэнэ зиIэ Iуэхугъуэ хъуащ. Зэхьэзэхуэм хэтахэм телъыджэ ящыхъуащ Налшык къалэм и дахагъэмрэ абы щыпсэу цIыхухэм далъэгъуа гуапагъэмрэ.
КъызэгъэпэщакIуэ комитетым и унафэщI, Дунейпсо Арткомитетым и вице-президент, а зэгухьэныгъэм и лIыкIуэу Кавказым щыIэ, ТворчествэмкIэ академием и президент, академик Бейтыгъуэн Iэуес зэхьэзэхуэр къыщызэIуихым жиIащ: «Лъэпкъ, щIыналъэ зэмылIэужьыгъуэхэм щыщ щIалэгъуалэр щэнхабзэ махуэшхуэхэм нэхъри зэпэгъунэгъу ящI, зым и хабзэмрэ щэнхабзэмрэ адрейхэм зыщыхагъэгъуазэ. Дызэ-рыт динкIэ, хабзэкIэ, теплъэкIэ дызэщхьэщыкIми, псори дызыхущIэкъур зыщ — насыпырщ, лъагъуныгъэрщ, узыншагъэрщ, мамырыгъэрщ. Дызэмыщхьми — дызэкъуэтщ. Зэныбжьэгъугъэм лъэпкъ зэхэгъэж иIэкъым, Урысейм ис псори зы унагъуэшхуэм дыхуэдэщ».
«Таланты Евразии — 2017» зэпеуэм хэтхэм уэрэд жыIэным, къафэм, макъамэ Iэмэпсымэхэм еуэным щаIэ зэфIэкIыр къагъэлъэгъуащ, жанр, унэтIыныгъэ зэмылIэужьыгъуэхэмкIэ мастер-классхэр, зэныбжьэгъугъэм и пшыхьхэр, Налшык къалэмрэ республикэмрэ я щIыпIэ дахэхэм нэгузегъэужь зыплъыхьакIуэхэр щрагъэ-кIуэкIащ. ХьэщIэхэм ди щIыналъэр ягу дыхьащ.
Уэрэд жыIэнымкIэ къэпщытакIуэ гупым и унафэщI, Урысейм и цIыхубэ артисткэ, ГъуазджэхэмкIэ Кавказ Ищхъэрэ къэрал институтым и профессор, КъБР-м и Къэрал саугъэтым и лауреат Гъэсашэ Наталье жиIащ: «Концертхэр стыуэ къэрал 40-м щIигъум сыщыIащ. Дэнэ щIыпIэ дыкIуэми, Урысейм икIахэм дапщэщи гуапэу къыщытIущIэрт. Налшыкдэсхэми хьэ-щIэхэр апхуэдэу къедгъэблэгъащ. Урысейм и къарур зэлъытар лъэпкъхэм я зэныбжьэгъугъэрщ. Ди жагъуэ зэрыхъунщи, иужьрей зэманым хамэ къэралхэм лъэпкъ зэмылIэужьыгъуэхэм я зэхуаку Iуэху зэIумыбзхэр къыщыдэхъуэ урохьэлIэ. Зыщыдгъэгъупщэ хъунукъым зыщыщ лъэпкъым емылъытауэ цIыху псори зы унагъуэшхуэм хуэдэу ди зэхуаку зэгурыIуэныгъэ дэлъын зэрыхуейр. Урысейр хущIокъу дуней псом ис лъэпкъхэм зэныбжьэгъугъэ яхуиIэным. Лъэпкъхэр зыр адрейм куэдым зэрыхурагъэджэфынум и щыхьэтщ гъуазджэмрэ щэнхабзэмрэ зэфIэкI щызиIэхэм хухаха махуэшхуэр».
— Ди блэкIари, ди къэкIуэнури, ди тхыдэри зыщ. Зыщыщ лъэпкъми, зэрыт динми, зытет хабзэми емылъытауэ, зым адрейм пщIэ хуэтщIыфу зедгъэсэн хуейщ. НэгъуэщI лъэпкъхэм ятеухуауэ нэхъыбэ зэрызэдгъэщIэным дыхущIэвгъэкъу. Лъэпкъ зэмылIэужьыгъуэхэм ящыщу Урысейм и зыужьыныгъэм хэлъхьэныгъэ хуэзыщI цIыхухэр тхъумэну, тхыдэр зэгъусэу ттхыну къызэрытпэщылъыр зыщыдгъэгъупщэ хъунукъым, — пищащ къэфакIуэхэм я къэпщытакIуэ гупым и унафэщI, Осетие Ищхъэрэ — Аланием гъуазджэхэмкIэ щIыхь зиIэ и лэжьакIуэ, «Алан» къэрал академическэ къэфакIуэ гупым и балетмейстр Тедеев Руслан.
ЩIыналъэ зэмылIэужьыгъуэхэм къикIа хьэщIэхэм зэпеуэр къыхэзылъхьахэмрэ абы кърихьэлIахэмрэ фIыщIэ хуащIащ, екIуу къазэрыIущIам, Iэгуауэшхуэ зэрыхуаIэтам, я зэфIэкIыр къызэралъытам папщIэ. Апхуэдэу зэхьэзэхуэм хэтахэм гуапэ ящыхъуащ Кавказым, дуней псом и щэнхабзэ къалащхьэ Налшык зэрыхъуар, щIыналъэ зэмылIэужьыгъуэхэм щыпсэу лъэпкъхэм я щэнхабзэм зыхагъэгъуэзэну, зэныбжьэгъугъэм зрагъэубгъуну щIалэгъуалэм Iэмал зэраIэр. КъэпщытакIуэ гупым хэтхэми фIыщIэ хуащIащ зэпеуэр къызэзыгъэпэща Дунейпсо Арткомитетым, абы зи зэфIэкI къыщызыгъэлъэгъуахэм.
«Таланты Евразии — 2017» зэхьэзэхуэм япэу утыку къыщрахьащ УФ-м и цIыхубэ артисткэ, ГъуазджэхэмкIэ Кавказ Ищхъэрэ къэрал институтым и профессор, КъБР-м и Къэрал саугъэтым и лауреат, Урысейм, дуней псом щыпсэу лъэпкъхэм я макъамэ щэнхабзэм зыужьыныгъэ хэзылъхьа, ди къэралым и оперэ, макъамэ театр зэмылIэужьыгъуэхэм щылэжьа уэрэджыIакIуэ Iэзэ, гъуазджэмрэ щэнхабзэмкIэ еджапIэ нэхъыщхьэхэм я егъэджакIуэ куэд зи гъэсэн Гъэсашэ Наталье и цIэкIэ ягъэува дыщэ орденымрэ щIыхь тхылъымрэ. Дамыгъэ лъапIэхэр зыхуагъэфэщахэм иратащ.
Налшык къалэ администрацэм щэнхабзэмкIэ и управленэм и унафэщI Токъуий Мадинэ къыхигъэщащ Дунейпсо Арткомитетым Кавказым щиIэ къудамэм зэрыдэлажьэм Налшык къалэр нэгъуэщI щIыналъэхэм щыпсэухэм фIы и лъэныкъуэкIэ къегъэцIыхунымкIэ, щIэблэм Хэкур фIыуэ ялъагъуу, нэгъуэщI лъэпкъхэм ящыщхэм лъытэныгъэ хуаIэу къэгъэхъунымкIэ мыхьэнэшхуэ зэриIэр.
Зэпеуэр щиухым, текIуахэм кIэух концерт ин къыхузэрагъэпэщащ, дыщэ медалхэмрэ щIыхь тхылъхэмри хуагъэфэщащ.
ТЕКIУЖЬ Заретэ.
